
Kaukana Maasta, noin 3 miljoonan valovuoden päässä Linnunradastamme, sijaitsee Kolmion galaksi. Se on kierteisgalaksi, jonka asutuista planeetoista aivan kierteishaaran ulkokärjessä sijaitsee Saros-planeetta. Saros on älykkäiden, toimeliaiden ja rauhaa rakastavien hippolyyttien planeetta. Kloonatut avaruusoliot, eläinoliot (joista suosituimpia ovat kissaeläimet) tai sitten geenimuunnellut jättitomaattipistokkaat, keltaiset ultravitamiinimaissintähkät ovat tuttu näky rauhallisen planeetan kamaralla, jonne harvoin edes avaruuden hyökytuulet eksyvät.









1. OPPI-ISÄ AXEL HORSERADISH


Syvänsinisen yötaivaan poikki risteili utuisia valonauhoja. Siellä täällä harvakseltaan lenteli muutama avaruusalus. Vaaleanpunaiset, keltaiset ja vihreät valonauhat valaisivat hetkittäin polulla kulkevan hippolyytin tien. Ja jos oikein tarkasti katsoi, saattoi nähdä vielä muutaman matti myöhäisen kiirehtivän kotikapseliaan kohti.


Ulkoapäin avaruudesta katsoessa Saros on kuin isot, leijailevat aivot. Sen pintaa peittävät valtavat, pallomaiset pumpulipallopuut, joiden välissä kiemurtelevat miljoonat matomaiset polut. Lähempi tarkastelu osoittaa näiden valtavien, tuuheiden puiden olevan hippolyyttien asuinpaikkoja. Vieriviereen rakennettuja harmaanvalkeita kapseleita, joita yhdistävät puumaiset tukipilarit ja joiden suojaksi on montriopuun lehtijohdannaisesta kasvatettu kupera, tuuhea kattomatto, avaruuden aineetonta ikuisuutta kestävää materiaa.


Sinä iltana eräästä kapselista heijastui taivaalle himmeää, katkonaista valoa. Katsoessaan tarkkaan pystyi erottamaan kolmen hahmon varjot: Dani Leghorn, Sunny Tentackle, hippolyytti Hippopipo (joka oli painautuneena Dani Leghornia vasten eikä sen takia erottunut omaksi hahmokseen) ja oppi-isä Axel Horseradish olivat kokoontuneet ruokapöydän ääreen. Oli jäähyväisten aika. He tarttuivat oppi-isä Axel Horseradishia kädestä kiinni tämän poismenon hetkellä. Se oli kuolevan hippolyytin hauras käsi, jonka sinisissä suonissa ei enää virrannut elämää ylläpitäviä tietotrioneita ja josta oli vain jäykkien poimujen muottiin valettu ohut, porsliininen kuori jäljellä. Ja he katsoivat, miten tuhkanharmaa nauhavana vetäytyi palloksi ja alkoi hehkua valkoista valoa. Hetken viiveellä kuului ujeltavaa ääntä, joka kuulosti kaukaisten, yksinäisten laumojen valitukselta; huutoja, joita ei havaita, huutoja, jotka eivät kuulu kenellekään. Ja yhtä nopeasti kuin se oli alkanutkin, sadasosa nanosekunnin ajan, tätä valkoista valoa hehkuvaa palloa ei enää paljain silmin pystynyt näkemään.


Samaan aikaan taivaalla näkyi kuolevan tähden avaruuteen puhaltama erehdyttävästi planeettaa muistuttava, salaperäistä valoa hehkuva kaasupallo, joka piti vielä kiinni hetkestään loistaa ennen sulautumistaan näihin yötaivaalla rauhattomana ratsastaviin, miljoonista tähdistä koostuviin valonauhoihin.


Oppi-isä Axel Horseradish lensi pois vahvistaakseen Saros-planeetan maaperää. Eikä siinä mitään sen ihmeellisempää ollut. Silti Dani, Sunny ja Hippopipo katsoivat hämmentyneinä toisiaan.


– Näemmekö me oppi-isän sitten siellä Saros-ytimessä? Hippopipo kysyi hetken hiljaisuuden jälkeen.


– Kyllä varmasti nähdään, Dani lohdutti, vaikka ei itsekään varmuudella tiennyt Hippopipon hämmentävään ikuisuuskysymykseen vastausta.


Ja he istuivat vielä pitkään pöydän ääressä kukin omissa mietteissään. Ilta vaihtui yön hämärän tunneiksi ennen kuin he kömpivät unikapseleihinsa nukkumaan.









2. MUISTOTILAISUUS


Kolmen Akatemian saliin virtasi hippolyyttejä. Sali alkoi olla jo tupaten täynnä, kun Dani ja Sunny ilmestyivät paikalle. Eturivissä istui Hans Geryld, joka oli ollut heidän oppi-isänsä luottoapulainen aina syntymästään asti. Tämä istui selkä luonnottoman suorana, kädet ristissä, aasimainen niska välkehtien sinistä tietotrionivirtaa tarkkaillen sisääntulijoita. Hans huomasi heidät ja viittoili heidät luokseen. He istuivat odottamaan, milloin ohjelmoitu valmisohjelma hiukkaskiihdyttimen valoprojektorin säteestä sinkoavia jonoon järjestäytyneitä tietotrioneita alkaisi, niin kuin heille lähetetyissä sähköviestikutsuissa oli lukenut.


Arvoisa viestinsaaja!


Propsuakatemia: Ladatkaa surupropsut


koodivoimakkuudella hautajaiset


Virtuakatemia: Muistotilaisuus Kolmen Akatemian


salissa


Klooniakatemia: Vitamiinipistokastarjoilu


Maan kielellä tämä tarkoitti muistotilaisuutta oppi-isä Axel Horseradishille vitamiinipistokastarjoilulla höystettynä. Sunny ja Dani olivat molemmat ladanneet aimo annokset surupropsua keskustietokanta Kamrista, mikä teki molemmat apeiksi ja hiljaisiksi. Dani katseli ympärilleen ja yritti etsiä tuttuja naamoja vieraiden joukosta, mutta kaikkialla laahusti näitä pitkiin viittoihin pukeutuneita ikivanhoja hippolyyttejä.

Muistotilaisuuteen oli kutsuttu kaikki Saros-planeetan kuuluisat ja merkittävät tiedehippolyytit ja johtajat. Ei siis mikään ihme, että ilman sähköisti tuhansien megavattisykäyksin törmäilevät tietotrionit, jotka kilpaa säteilivät näistä vanhoista ja viisaista hippolyyteistä. Tuntui siltä kuin seinät repeäisivät liitoksistaan hetkenä minä hyvänsä, eikä tunnelmaa tehnyt yhtään paremmaksi hiostava kuumuus. Sunny peitti vaivihkaa kädellään nenänsä ja yritti olla nuuhkaisematta, mutta salissa haisi, haisi ummehtunut vanha haju.


– Jos saliin mahtuu 1500 ikivanhaa hippolyyttiä, joiden keski-ikä on noin 1200 vuotta, niin täällä lentelevien hajumolekyylien määrä.... äh, yritän ollla haistamatta siis ajattelematta, että tänne mahtuu.... äh, ihan liian paljon hajua, Sunny totesi ja asetti kaulaliinan vaivihkaa nenänsä eteen.


Salissa odotettiin jo rauhattomina, milloin Kolmen Akatemian muistotilaisuus alkaisi. Appelsiinin kuorta muistuttava sali oli jaettu kolmeen lohkoon, ja jokainen lohko edusti itsenäistä akatemiaa. Koska sali oli tupaten täynnä, opiskelijat joutuivat istumaan ympyrämuotoisen salin nyppyläisillä seinustoilla, kukin omissa lohkoissaan.


Punaisessa lohkossa Dani erotti oman Virtuaaliakatemiansa opiskelijakavereita. Siellä istui Pico, joka lataili kiireissään propsuja Kamrilta, ja Nikanderin Ä-L-Ypää kolmosista Ykkönen ja Kakkonen. He kaikki olivat lihaksikkaita ja urheilullisia, tavanomaista pidempiä toisin kuin viereisessä, keltaisessa lohkossa istuvat älyniekat. Älyniekat näyttivät nörteiltä ja olivat myös nörttejä. Monilla roikkuivat kaulasta nyöriin pujotetut silmälasit tai kannettava tietokanta ja lämmikkeeksi oli kiedottu kelta-valkoraidallinen kaulahuivi. Sunny oli yksi heistä. Sunny sairasteli usein yskää, joten Propsuakatemian kaulahuivi tuli hänelle erityiseen tarpeeseen. Ulkomuodoltaan Sunny oli pienikokoinen ja heiveröinen luustoltaan; jalkojen ja käsien lihakset olivat vetäytyneet kasaan, kun taas ainainen propsujen ajatteleminen oli voimistanut tämän hiuksia. Vaaleiden, huomiota herättävien paksujen hiuksien pallopäistä pystyi näkemään sinisen tietotrionivirran, mikä kertoi ajattelevasta ja voimaisesta hippolyytistä. Ja aina kun tunne vahvistui, sininen väri voimistui.


− Voi kun Sunny viitsisi vahvistaa jalkojaan ja käsiään. Kohtahan ne surkastuvat pois kokonaan, Dani mietti katsoessaan Sunnyn luihuista olemusta. Myös Nikanderin Ä-L-Ypäiden Kolmonen oli jäänyt huomattavan pienikokoiseksi, joten toisin kuin veljensä, hän opiskeli samassa opinahjossa Sunnyn kanssa.


− Hih, hih hiiii. Hoh, hoh hooo. Juhuu! Juhlat alkakoot! Salin kolmannesta, sinisestä lohkosta kuului huuto. Nähtävästi taas kerran joku opiskelijoista oli ladannut väärää propsua; joko tahallaan tai vahingossa. Nimittäin väärien propsujen latailusta oli tullut joillekin varsinaista hupia.


− Vaihda oikee propsu, senkin kloonikko! joku huusi salista. − Nyt ollaan hautajaisissa, ei teidän kloonipistokasjuhlissanne!


Ainoastaan Klooniakatemian opiskelijoita ei voinut suoraan erottaa ulkonäöltä. He näyttivät tuiki tavallisilta saroslaisilta, vaikka omasivat geeni- ja kloonitaitojen salaisimmat opit.


− Noh, ehkä he ovat vähän turhamaisia, Dani pohti ja katsoi keskenään kuiskuttelevia tyttökloonikkoja, joiden läpikuultavan hennonvalkoiset ihot olivat silmiinpistävän virheettömiä.


− He varmaan käyttävät laboratorionsa kehittelemää kaiken siliävää Silicot-kasvorasvaa. Sitähän kovasti mainostettiin viimeisen propsuhitin alussa, Dani naurahti.


Tyttöjen ihailun kohteena oli Maxrich-kissa, joka kiehnäsi tyttöparven keskellä. Maxrich oli onnistunut kloonikoe, jossa pelastettiin muinainen egiptian kolmikarvainen kissarotu. Lopulta huomiota kyllikseen kehrännyt kissa hyppäsi polvelta toiselle ja päätyi isäntänsä Hertzin syliin.


Eturivin kunniapaikoilla istuivat Kolmen Akatemian johtajat. Virtuaaliakatemian vetäjä Virtuaalikko T.Tila oli pukeutunut huomiota herättävän punaiseen kaapuun, joka kiilasi säteensä vieressä verhoutuneen hippolyytin valkoisen kaavun pintaan saaden sen näyttämään puna-valkoraidalliselta Marianne-karkilta. Dani tunnisti hänet Klooniakatemian johtajaksi, Genius Liliukseksi. Tämä näytti nuoremmalta kuin muut eturivin kyttyräselkäiset tiedehippolyytit. Ehkä se johtui siitä, mitä Genius Lilius tutki.


− Täytyyhän johtavan klooni- ja geenitutkijan näyttää nuoremmalta, ja sillä lailla edustaa omaa akatemiaansa.


Dania puistatti ajatus vanhasta kumaraisesta hippolyytistä. Sen sijaan, että olisi voinut ponkaista superkauniin loikan, niin kaikki vanhat hippolyytit laahustivat kulkiessaan ja pitivät sähähtävää hankausääntä.


Vihdoin tilaisuus alkoi. Puheensorina salissa lakkasi ja lasersädekehään ilmestyi Doktormatikro Sadurness Beta, joka oli siirtynyt poismenneen oppi-isä Axel Horseradishin paikalle johtamaan Propsuakatemiaa.


Hän piti kauniin muistopuheen heidän oppi-isästään. Ja seuraavien tuntien aikana kuultiin lukusia kiitospuheita, joissa vuoron perään kiiteltiin ja ylistettiin oppi-isää tämän 1198-vuotisesta tutkijaurastaan, jonka tämä oli omistautunut kehittämälleen propsuteorialle.


Axel Horseradish oli ollut yksi kolmesta akatemian perustajajäsenestä. Saros-planeetan Propsuakatemian kuuluisa vanhempi tutkija ja tiedehippolyytti, propsuteorian oppi-isä, heidän oppi-isänsä. Sunny mietti tulevaa rooliaan akatemian yhteisössä. Hän oli kasvanut ja opiskellut oppi-isän johtamassa Propsuakatemiassa, joka oli näistä kolmesta akatemiasta kaikkein vanhin ja kaunein – ainakin Sunnyn mielestä. Sitä paitsi hän tiesi propsuista melkein kaiken. Lisäksi herkästi voimaantuvien hiuspallojensa ansiosta, hän pystyi herkistymään myös muiden propsuille. Siis siihen, mitä propsuja kukin oli ladannut henkilökohtaiseen tietokantaansa keskustietokone Kamrilta.


Kamri ylläpitää Saros-planeetan miljoonien eri versioiden kattavaa propsutiedostoa. Jokaisella Saros-planeetan hippolyytillä on oikeus päästä Kamriin vaihtamaan itselleen sopivia propsuja; lataamaan uusia ja deletoimaan vanhoja. Älyniekkana Sunny oli ollut luomassa kaiken kattavaa propsutiedostoa. Ja hänen keksimästään megalomaniahauskuudesta tuli jopa hetken hittipropsu!


Saros-planeetalla Axel Horseradishin poismeno tarkoitti sitä, että he, Sunny ja Dani, perisivät heidän viisaan oppi-isänsä valtaisan tietotrionikannan.


– Öh, öhöm... tietokanta täynnä tietotrionivirtaa. Vastauksia kysymyksiin, joista he eivät vielä tähän päivään mennessä osanneet uneksiakaan, Sunny hykerteli mielessään ja nautiskeli jo etukäteen tulevasta asemastaan Saros-planeetan tiedeyhteisössä.


– Nyt hän saisi tietää kaikesta kaiken! Häntä kunnioitettaisiin ja palvottaisiin.... hänen luo jonotettaisiin...kaikki janoaisivat hänen tietämystään. Ja sekään ei vielä mitään! Mitä jos... Sunny tuumaili... voisiko olla mahdollista, että hän perisi myös oppi-isältään isottamisen salaisen taidon. Siis taidon isottaa kaikenlaisia esineitä ja tavaroita, kuten huippumodernin avaruusaluksen tai tyylikkäät ilmatyynykengät ja vaikka mitä!


Isottaminen oli ollut vain oppi-isän etuoikeus. Mitä enemmän Sunny mietti asiaa, sitä varmemmaksi hän tuli siitä, että salaisuus siirtyisi hänelle muun tietotrionivirran mukana. Siihen voisi mennä aikaa, mutta jossain vaiheessa hän varmasti oppisi isottamisen jalon taidon.


Kyynelkuori hipaisi Sunnyn olkapäätä ja herätti tämän todellisuuteen.


Sunnyn vieressä istuvalta Danista ei tuntunut samalta. Hänestä ajatus tietotrionivirrasta tuntui jopa kiusalliselta. Hän halusi jatkossakin vain loikkia; loikkia pitkiä ja kauniita loikkia.


– Muut ryhtykööt filosohvoimaan, mutta ei hän! Ei, ei vaikka kuinka pakotettaisiin. Se on aivan varma se. Ja naurettavia nuo kyynelkuoret, keräävät muka surua, pyh!


Doktormatikro Sadurness Beta oli lähettänyt kyynelkuoret kiertämään salia. Ne leijuivat ison auditorion järjestäytyneessä tilassa ja siirtyivät viileän henkäyksen lailla penkkirivistä toiseen hipaisten jokaista osallistujaa olkapäästä. Johtavien tiedehippolyyttien puheista ja saliin kerääntyneistä kuulijoista vapautui paljon energiaa. Jokaisen heidän läsnäolonsa välittyi poismenneen Axel Horseradishin nykyiseen olomuotoon voimistaen koko Saros-planeetan rakennetta. Mitä vahvempi tämä yhteinen tunne oli, sitä vahvemmaksi Saros-ydin kasvaisi.


– Sähköiset terveiset oppi-isälle! Kattia kanssa! Kyynelkuorten läsnäolo tuntui Danista liioitetulta myötätunnolta niin kuin sekin, että muistotilaisuuden lopuksi kaikille osallistujille jaettiin aktivaattori ”Oppi-isä Axel Horseradish ja propsuteoria”.


– Tämä on naurettavaa. Mitä he oikeastaan tietävät oppi-isästämme, eivät yhtikäs mitään! Kyllä minä pidän huolen siitä, että oppi-isää muistetaan, omalla tavallaan.


Sunny puolestaan istui Danin vieressä hiljaa paikoillaan ja tunsi, miten oppi-isän tietotrionivirta alkoi sykäyksin siirtyä hänen omaan tietokantaansa.









3. KOLMEN AKATEMIAN KOLMAS TASOKOE


Hylätystä kapselista loisti oranssia valoa. Ykkönen ja Kakkonen olivat asemissaan kapselin sivustalla. Pico viittoili Dania lähemmäksi. Varovasti he avasivat oven ja astuivat sisään. Sähkökivi oli asetettu keskelle pöytää, jonka molemmin puolin vartijat nuokkuivat päät rintakehiin painautuneina.


− Älä koske kiveen, Pico sanoi hiljaa. – Vartijat heräävät, jos siihen koskee. Meidän täytyy johdattaa kiven voima pois kapselista. Dani ohjasi sähköisen virran titaanipäällysteisen teleskooppivarren avulla ilmastointikanavaan, jolloin aaltomainen paine imaisi hänet mukanaan ja lennätti komean kaaren kautta alas lattialle.


Sivuille sironnut energia paiskasi Picon päin rikkoutunutta ikkunaa. Ykkönen nappasi heränneen vartijan ja Kakkonen toisen, joka oli luikkinut pylvään taakse piiloon.


− Kat, kat! Kaikki tallessa! ohjaaja huusi äänifoniin. − Kiitokset drogeille urheasta esiintymisestä! Aktivaattori ilmestyy kuun vaihteessa Virtuaaliakatemian lainaamoon.


Kohtaus ”Autiokapselin vihollinen” saatiin menestyksekkäästi purkitettua aktivaattoriin. Dani, Pico, Ykkönen ja Kakkonen makoilivat helpottuneina mantriopuun lehvästön alla ja nauttivat virvokkeita. Kohtaus oli vienyt yllättävän paljon aikaa ja osoittautunut hankalammaksi kuin he olivat kuvitelleetkaan. Dani oli erehdyksissään unohtanut deletoida kaikki propsut ennen astumistaan virtuaalitilanteeseen (minkä on sääntö numero yksi), joten mätkähtäessään maahan hän oli reväyttänyt vasemman reisilihaksensa. Kylmä jääpussi esti sinimustaa tietotrionipaisetta kohoamasta enempää. Picon nenä oli taas kokenut kovan kolahduksen. Työntyessään ikkunan läpi lasinsirpale oli viiltänyt kiemuraisen kuvion tämän nenänpäähän.


− Olihan opetus. Huolimattomuuttani viime kuvauskerralla käyttämäni varovaisuuspropsu oli aktivoitunut, joten eipä ihme, että propsuyhdistelmä yltiövarovaisuus ja uhkarohkeus ei oikein toiminut. Kyllä niiden ristiriidassa väkisinkin kompastuu vai mitä sanotte? Dani naurahti ja painoi jääpussia reiteensä.


− Ja sinun nenäsi Pico näyttää siltä kuin joku olisi piikittänyt siihen salaisen koodin, Ykkönen lisäsi nauraen.


He kaikki olivat drogeja, toiminnan experttejä. Drogit rakastavat vauhtia ja vaarallisia tilanteita, joita drogina oleminen edellyttää. Tämän vuoksi Danille oli kehittynyt erityisen lihaksikkaat ja pitkät jalat, jotka edesauttoivat loikkaamaan kauniin lentäviä loikkia. Dani oli muutenkin harvinaisen komea ja pitkä niin kuin Virtuaaliakatemian opiskelijat yleensä olivat. Vaalean päältä pidemmän tukan Dani oli kietonut sykerölle, ja yllään tällä oli sinisestä murberrypuun lehdistä kudottu silkinohut pusero. Se oli huomattavan kulutuksen kestävää ultrakevyttä materiaalia ja suojasi mahdollisilta nirhaumilta ja iskuilta.


Danin opinahjossa, Virtuaaliakatemiassa, tutkitaan siis, miten hippolyytti tilanteessa kuin tilanteessa toimii ja erilaisia tilanteita luodaan virtuaalisesti koehippolyyttien eli drogien käyttöön. Drogi on koekaniini, jota aktivoidaan yhdellä tai useammalla propsulla ja seurataan, mitä tapahtuu. Propsujen voimakkuutta voidaan säätää, joten yhdestä tilanteesta saadaan lukuisia eri versioita. Lopuksi virtuaaliset koetilanteet tutkitaan hiukkastietoanalysaattorin avulla, ja tulokset tallennetaan sähköisiin tiedostoihin, aktivaattoreihin, joita Virtuaaliakatemiassa löytyy valtavat määrät. Aktivaattorit helpottavat tatti tavallisten sarolaisten propsujen valintaa Kamrilta.


Joka päivä, niin kuin aina ennenkin, veljekset matkasivat opinahjoihinsa, Sunny Propsuakatemiaan ja Dani Virtuaaliakatemiaan. Dani oli juuri loikkimassa Virtuaaliakatemian uuden itäisen siiven oikeassa päädyssä mittaillen sen pituutta pitkien loikkien tallentuessa pituusmittabiteiksi keskustietokone Kamriin, kun hän sai viestin saapua Genius Liliuksen työhuoneelle. Dani tallensi mitat ja työsi levykkeen aktivaattorilainaamon Keskeneräiset  hyllylle. Aktivaattorilainaamossa kävi kova vilske ja vipinä. Uusin aktivaattori ”Näin lennät halki tähtikirkkaan yön” oli juuri ilmestynyt lainaamon hyllylle ja kaikki halusivat lainata sen. (Monille Saros-planeetan hippolyyteille aktivaattorien katsominen on harrastus. Niitä on helppo ladata omalle tietokannalle ja katsoa sitten yhdessä ystävien kanssa.)

